Na milanskom San Siru nogometaši Dinama u utorak su 5. kolu skupine C Lige prvaka protiv Atalante izgubili sa 0-2 (0-1). Pogotke za Atalantu postigli su Kolumbijac Luis Muriel (27-pen) i Argentinac Alejandro Gomez (47).



Na startu Lige prvaka, prije nešto više od dva mjeseca, Dinamo je u Maksimiru uvjerljivo dobio Atalantu s 4-0, uz tri pogotka Mislava Oršića i jedan Marina Leovca. Trener Atalante Gian Piero Gasperini u ponedjeljak je na konferenciji za novinare rekao da je to bila njihova najgora utakmica u posljednjih godinu dana. A u Milanu je Dinamo, unatoč podršci pet tisuća svojih navijača, pružio najlošiju ovosezonsku partiju u Ligi prvaka.

Atalanta je dominirala, stvorila je niz prilika, ali na sreću "modrih" domaćini su bili neprecizni. Već u 2. minuti kolumbijski napadač Luis Muriel uposlio je Hateboera, koji se je spetljao. Minutu kasnije u šansi je bio hrvatski reprezentativac u redovima Atalante Mario Pašalić, ali i on je loše reagirao.



Pašalić je bio ponovno u prilici u 20. minuti, ali je promašio loptu.



Atalanta ipak dolazi u vodstvo iz penala. Nakon što je lopta pogodila gredu Leovac je vraća Periću, koji je nespretno srušio Muriela i sudac je pokazao na bijelu točku. Muriel, koji je treći strijelac talijanskog prvenstva, u 27. minuti zabija za vodstvo domaćina.



Do kraja poluvremena bilo je još prigoda za Atalantu. U 32. minuti Perić je izgubio loptu u opasnoj zoni i gurnuo je Muriela u stopostotnu šansu, ali Kolumbijac puca preko gola.



Smušenost u Dinamovoj obrani ponovila se i dvije minute kasnije, ali je Perić uspio izbiti loptu sa gol-crte. Muriel je ponovno zaprijetio u 39. minuti, ali lopta je otišla iznad gola.



Dinamo je samo jednom ozbiljno zaprijetio u prvih 45 minuta. Oršić je u 36. minuti pucao sa 17 metara iskosa, ali lopta je pogodila gredu.



Dinamove nade da će u drugom poluvremenu biti bolje odmah je srušio najbolji igrač Atalante, argentinski veznjak Alejandro Gomez. On se u 47. minuti driblingom riješio Ivanušeca i potom preciznim udarcem sa vrha 16-erca zatresao mrežu.



Blijedo izdanje Dinama iz prvog dijela nastavilo se i u drugom poluvremenu. "Modri" niti jednom nisu zaprijetili domaćinima. Mogli su primiti još koji gol, jer u 69. minuti Iličić je pogodio vratnicu, a u 76. Gomez nije iskoristio zicera, njegov nonšalatni udarac obranio je Livaković.



U drugom susretu ove skupine Manchester City je protiv Šahtara odigrao 1-1. Na ljestvici skupine C vodi Manchester City sa 11 bodova, te je osigurao prolaz u nokaut fazu Lige prvaka. Šahtar ima šest, Dinamo pet bodova, dok je Atalanta na začelju sa četiri boda.Unatoč porazu Dinamo može osigurati proljeće u Europi. U zadnjem kolu, 11. prosinca, Atalanta gostuje kod Šahtara, a Dinamo dočekuje Manchester City.ATALANTA - DINAMO 2-0ATALANTA: Gollini, Toloi, Kjaer, Palomino, Gosens, Freuler, Hateboer (Castagne 65), De Roon, Gomez (Malinovski 90), Pašalić, Muriel (Iličić 61).DINAMO: Livaković, Perić, Dilaver, Theophile-Catherine, Stojanović (Đira 75), Leovac, Ademi, Olmo (Šitum 90+3), Ivanušec (Gojak 67), Oršić, Petković.STRIJELCI: 1-0 Muriel (27-pen), 2-0 Gomez (47).SUDAC: Sergej Karašev (Rusija)STADION: San SiroGLEDATELJA: 27.000